CELEX: 32005R1003
Language: sk
Date: 2005-06-30 00:00:00
Title: Nariadenie Komisie (ES) č. 1003/2005 z 30. júna 2005, ktorým sa vykonáva nariadenie Rady (ES) č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u chovných kŕdľov Gallus gallus a ktorým sa mení a dopĺňa nariadenie (ES) č. 2160/2003   (Text s významom pre EHP)

1.7.2005   
            
            
               SK
            
            
               Úradný vestník Európskej únie
            
            
               L 170/12
            
         NARIADENIE KOMISIE (ES) č. 1003/2005
   z 30. júna 2005,
   ktorým sa vykonáva nariadenie Rady (ES) č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u chovných kŕdľov Gallus gallus a ktorým sa mení a dopĺňa nariadenie (ES) č. 2160/2003
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1), najmä na jeho článok 4 ods. 1 a článok 13,
   keďže:
   
               (1)
            
            
               Účelom nariadenia (ES) č. 2160/2003 je zabezpečiť, aby sa prijali správne a účinné opatrenia s cieľom zistiť a kontrolovať salmonelu a ostatných pôvodcov zoonóz v príslušných štádiách výroby, spracovania a distribúcie, a to najmä na úrovni prvovýroby, aby sa znížila ich prevalencia a riziko, ktoré predstavujú pre verejné zdravie.
            
         
               (2)
            
            
               Podľa tohto nariadenia je cieľom Spoločenstva zabezpečenie zníženia prevalencie všetkých sérotypov salmonely s významom pre verejné zdravie u chovných kŕdľov Gallus gallus na úrovni prvovýroby.
            
         
               (3)
            
            
               Nariadenie (ES) č. 2160/2003 stanovuje, že cieľom Spoločenstva je zahrnutie číselného vyjadrenia maximálneho percentuálneho počtu epidemiologických jednotiek, ktoré zostávajú pozitívne a/alebo minimálneho percentuálneho zníženia počtu epidemiologických jednotiek, ktoré zostávajú pozitívne, maximálneho časového limitu, v ktorom sa musí cieľ dosiahnuť, a definície schém testovania potrebných na overenie dosiahnutia cieľa. Zahŕňa taktiež definíciu, v náležitých prípadoch, sérotypov s významom pre verejné zdravie.
            
         
               (4)
            
            
               Toto nariadenie tiež stanovuje, že cieľ Spoločenstva určený pre chovné kŕdle Gallus gallus na prechodné obdobie troch rokov pokryje päť najčastejších sérotypov salmonely u salmonelózy ľudí, ktoré sa určia na základe údajov zozbieraných prostredníctvom monitorovacích systémov Spoločenstva.
            
         
               (5)
            
            
               Informácie zozbierané prostredníctvom monitorovacích systémov Spoločenstva ukazujú, že päť najčastejších sérotypov salmonely spôsobujúcich salmonelózu u ľudí sú: Salmonella enteritidis, Salmonella hadar, Salmonella infantis, Salmonella typhimurium a Salmonella virchow. Cieľ Spoločenstva stanovený v tomto nariadení by sa preto mal vzťahovať na tieto sérotypy.
            
         
               (6)
            
            
               V súvislosti so stanovením cieľa Spoločenstva by mali byť k dispozícii porovnateľné údaje o prevalencii príslušných sérotypov salmonely u chovných kŕdľov Gallus gallus v členských štátoch. Minimálne požiadavky na kontrolu salmonely v súlade so smernicou Rady 92/117/EHS (2) sa využili ako základ na zozbieranie príslušných údajov o prevalencii v rámci členských štátov. Tieto informácie sa zozbierali počas náležitého časového obdobia vo všetkých členských štátoch v roku 2004.
            
         
               (7)
            
            
               V súvislosti s overením dosiahnutia cieľa a pri zohľadnení relatívne nízkej prevalencie príslušných sérotypov salmonely u chovných kŕdľov Gallus gallus v Spoločenstve je potrebné uskutočniť opakovaný odber vzoriek z reprezentatívneho počtu kŕdľov postačujúcej veľkosti, približne 250 operencov alebo viac, podľa smernice 92/117/EHS.
            
         
               (8)
            
            
               Program testovania potrebný na overenie dosiahnutia cieľa Spoločenstva sa značne líši a je pravdepodobne presnejší ako program, ktorý sa uplatňoval na zozbieranie porovnateľných údajov v členských štátoch podľa smernice 92/117/EHS. Je preto potrebné zabezpečiť preskúmanie cieľov Spoločenstva maximálne po jednom roku vykonávania zodpovedajúcich národných programov kontroly.
            
         
               (9)
            
            
               Porovnateľné údaje neboli k dispozícii načas pred stanovením cieľa Spoločenstva v rámci časovej lehoty ustanovenej v prílohe I k nariadeniu (ES) č. 2160/2003 v súvislosti s chovnými kŕdľami Gallus gallus, v dôsledku tohto obdobia zbierania informácií. Dátum stanovenia tohto cieľa by sa preto mal posunúť o šesť mesiacov a nariadenie (ES) č. 2160/2003 by sa malo zmeniť a doplniť zodpovedajúcim spôsobom.
            
         
               (10)
            
            
               Opatrenia plánované v článku 4 ods. 5 nariadenia (ES) č. 2160/2003 na stanovenie cieľa Spoločenstva u chovných kŕdľov Gallus gallus počas prechodného obdobia sú založené na metodológii kontroly salmonely, ktorá je už stanovená v smernici 92/117/EHS, a na zostávajúcich aspektoch opatrení týkajúcich sa riadenia rizika. Opatrenia ustanovené v tomto nariadení pripravila pracovná skupina v spolupráci s Európskym úradom pre bezpečnosť potravín (EÚBP). Bez toho, aby bola dotknutá požiadavka konzultovania EÚBP v akejkoľvek záležitosti, ktorá má vplyv na verejné zdravie a je ustanovená v článku 15 nariadenia (ES) č. 2160/2003, nie je v tomto štádiu potrebná formálna konzultácia s EÚBP.
            
         
               (11)
            
            
               Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Cieľ Spoločenstva
   1.   Cieľom Spoločenstva znížiť Salmonella enteritidis, Salmonella hadar, Salmonella infantis, Salmonella typhimurium a Salmonella virchow u chovných kŕdľov Gallus gallus je znížiť maximálne percento dospelých chovných kŕdľov, zahŕňajúcich minimálne 250 kusov, z ktorých zostáva pozitívnych maximálne 1 % alebo menej, do 31. decembra 2009.
   V členských štátoch s menej ako 100 chovnými kŕdľami však nesmie zostať pozitívny žiaden dospelý chovný kŕdeľ.
   2.   Program testovania na overenie dosiahnutia cieľa Spoločenstva je stanovený v prílohe.
   Článok 2
   Preskúmanie
   Komisia preskúma cieľ Spoločenstva stanovený v článku 1 pri zohľadnení výsledkov vykonávania národných programov kontroly, ktoré sa prijmú v súlade s článkom 6 nariadenia (ES) č. 2160/2003 počas prvého roka.
   Článok 3
   Zmena a doplnenie nariadenia (ES) č. 2160/2003
   V prílohe I k nariadeniu (ES) č. 2160/2003 sa znenie prvého riadku stĺpca 4 nahrádza takto:
   „18 mesiacov od dátumu nadobudnutia účinnosti tohto nariadenia.“
   Článok 4
   Nadobudnutie účinnosti
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. júla 2005.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. júna 2005
      
         
            Za Komisiu
         
         Markos KYPRIANOU
         
            člen Komisie
         
      
   
   
      (1)  Ú. v. EÚ L 325, 12.12.2003, s. 1.
   
      (2)  Ú. v. ES L 62, 15.3.1993, s. 38 Smernica zrušená smernicou Európskeho parlamentu a Rady (ES) č. 2003/99/ES (Ú. v. EÚ L 325, 12.12.2003, s. 31).
   PRÍLOHA
   Program testovania potrebný na overenie dosiahnutia cieľa Spoločenstva na zníženie Salmonella enteritidis, Salmonella hadar, Salmonella infantis, Salmonella typhimurium a Salmonella virchow u dospelých chovných kŕdľov Gallus gallus
   
   1.   Rámec odberu vzoriek
   Rámec odberu vzoriek sa vzťahuje na dospelý chovný kŕdeľ Gallus gallus zahŕňajúci minimálne 250 kusov („chovný kŕdeľ“).
   2.   Monitorovanie v rámci chovného kŕdľa
   2.1.   Miesto, frekvencia a status odberu vzoriek
   Na účely tohto nariadenia sa vzorky z chovných kŕdľov odoberajú z iniciatívy prevádzkovateľa a sú súčasťou úradných kontrol.
   2.1.1.   Odber vzoriek z iniciatívy prevádzkovateľa
   Odber vzoriek sa uskutoční každé dva týždne na mieste určenom príslušným orgánom, existujú tieto dve možnosti:
   
               a)
            
            
               v liahni; alebo
            
         
               b)
            
            
               na farme.
            
         Príslušný orgán uplatňuje jednu z uvedených možností na celý program testovania a stanoví postup pre bezodkladné oznamovanie príslušnému orgánu pri zistení sérotypov salmonely uvedených v článku 1 ods. 1 („príslušná salmonela“) počas odberu vzoriek z iniciatívy prevádzkovateľa, ktoré vykoná prevádzkovateľ, odberateľ vzoriek alebo laboratórium, ktoré analýzu vykonáva.
   2.1.2.   Úradný odber vzoriek na účely kontroly
   Bez toho, aby bola dotknutá príloha II časť C.2 k nariadeniu (ES) č. 2160/2003, úradný odber vzoriek pozostáva z:
   2.1.2.1.   Ak sa odber vzoriek z iniciatívy prevádzkovateľa uskutočňuje v liahni:
   
               a)
            
            
               rutinný odber vzoriek každých 16 dní v liahni, ktorý pri tejto príležitosti nahradí zodpovedajúci odber vzoriek z iniciatívy prevádzkovateľa;
            
         
               b)
            
            
               rutinný odber vzoriek na farme dvakrát počas produkčného cyklu, prvý sa uskutoční do štyroch týždňov po prechode do fázy znášky alebo znáškovej jednotky a druhý sa uskutoční ku koncu fázy znášky, nie však skôr ako osem týždňov pred koncom produkčného cyklu;
            
         
               c)
            
            
               potvrdzujúci odber vzoriek na farme po odhalení príslušnej salmonely z odberu vzoriek v liahni.
            
         2.1.2.2.   Ak sa odber vzoriek uskutočňuje z iniciatívy prevádzkovateľa na farme, tak sa rutinný odber vzoriek vykoná počas produkčného cyklu pri týchto troch príležitostiach:
   
               a)
            
            
               počas štyroch týždňov po prechode do fázy znášky alebo znáškovej jednotky;
            
         
               b)
            
            
               ku koncu fázy znášky, nie však skôr ako osem týždňov pred koncom produkčného cyklu;
            
         
               c)
            
            
               kedykoľvek počas produkcie v dostatočnom časovom odstupe od odberu vzoriek uvedených v bodoch a) a b).
            
         2.2.   Protokol o odbere vzoriek
   2.2.1.   Odber vzoriek v liahni
   Vzorka týkajúca sa každého chovného kŕdľa musí obsahovať minimálne jednu kombinovanú vzorku viditeľne znečistenej výstelky hniezd odobraté náhodne z piatich samostatných hniezd alebo z miesta v umelej liahni pri dosiahnutí minimálnej plochy 1 m2. Ak sa násadové vajcia z chovného kŕdľa nachádzajú vo viac ako jednom inkubátore, tak sa kombinovaná vzorka odoberie z každého inkubátora.
   V prípade, že sa nepoužívajú výstelky hniezd, odoberie sa 10 g škrupín z 25 samostatných hniezd, ktoré sa rozdrvia, zmiešajú a odoberie sa 25 g podvzorky.
   Po tomto postupe nasleduje odber vzoriek z iniciatívy prevádzkovateľa, ako aj úradný odber vzoriek.
   2.2.2.   Odber vzoriek na farme
   2.2.2.1.   Rutinný odber vzoriek z iniciatívy prevádzkovateľa
   Odber vzoriek predovšetkým pozostáva zo vzoriek trusu a zameriava sa na odhalenie 1 % prevalencie v kŕdli s 95 % hranicou spoľahlivosti. Vzorky musia preto obsahovať:
   
               a)
            
            
               Trus zozbieraný zo samostatných vzoriek čerstvého trusu, z ktorých každá váži minimálne 1 g a je zhromaždená náhodne z rôzneho počtu častí budovy, kde sa operence nachádzajú alebo, ak majú voľný prístup do viac ako jednej budovy na určitej farme, tak sa vzorka zozbiera z areálu budov na farme, kde sa operence nachádzajú. Trus sa má zozbierať na účely analýzy minimálne do dvoch súhrnných vzoriek.
               Počet častí areálu, z ktorého sa zozbierajú jednotlivé vzorky trusu s cieľom vytvoriť súhrnné vzorky:
               
                           Počet operencov chovaných v budove
                        
                        
                           Počet vzoriek trusu, ktoré sa odoberú z budovy alebo areálu budov na farme
                        
                     
                           250–349
                        
                        
                           200
                        
                     
                           350–449
                        
                        
                           220
                        
                     
                           450–799
                        
                        
                           250
                        
                     
                           800–999
                        
                        
                           260
                        
                     
                           1 000 alebo viac
                        
                        
                           300
                        
                     
         
               b)
            
            
               Päť vzoriek z návlekov na nohy:
               Použité návleky na nohy musia dostatočne absorbovať vlhkosť. Taktiež sú vhodné „ponožky“ vytvorené z gázy.
               Povrch návlekov na nohy sa navlhčí vhodným riedidlom (napr.: roztok 0,8 % chloridu sodného a 0,1 % roztoku peptónu v sterilnej deionizovanej vode alebo sterilnou vodou).
               Odber vzoriek sa realizuje chôdzou, a to tak, že sa vzorky odoberú zo všetkých častí areálu, vrátane častí s podstielkou a roštami, ak je možné po nich bezpečne prejsť. Každá samostatná ohrada v budove je zahrnutá do odberu vzoriek. Po ukončení odberu vzoriek vo vybranom sektore sa návleky musia opatrne odstrániť, aby sa príslušný materiál neuvoľnil.
               Vzorky z návlekov na nohy sa majú zozbierať na účely analýzy minimálne do dvoch súhrnných vzoriek;
            
         
               c)
            
            
               V prípade chovu v klietke môže odber vzoriek pozostávať z prirodzene zmiešaného trusu z pásov, škrabiek alebo jám, podľa typu zariadenia. Na samostatné testovanie sa odoberú dve vzorky s hmotnosťou aspoň 150 g z:
               
                           i)
                        
                        
                           pásov na trus pod každým radom klietok, ktoré sú v pravidelnej prevádzke a vyprázdňujú sa do systémov špirálovitých alebo prepravných pásov;
                        
                     
                           ii)
                        
                        
                           systémov trusových jám, v ktorých sa deflektory pod klietkami zoškrabujú do hĺbkových jám pod budovou;
                        
                     
                           iii)
                        
                        
                           systémov trusových jám v budove so stupňovitým usporiadaním klietok, kde trus padá priamo do jám.
                        
                     V budove sa zvyčajne nachádza niekoľko radov klietok. Zozbieraný trus z každého radu predstavuje celkovú súhrnnú vzorku. Dve súhrnné vzorky sa odoberú z každého kŕdľa.
               V systémoch s využitím pásov alebo škrabiek by mali tieto byť v prevádzke v deň odberu vzoriek pred ich uskutočnením.
               V systémoch s využitím deflektorov pod klietkami a škrabiek sa zozbiera združený trus, ktorý sa usadil na škrabke po ukončení prevádzky.
               V systémoch s využitím stupňovitých klietok, kde sa nenachádza pásové ani škrabkové zariadenie, je potrebné zozbierať združený trus z hĺbkovej jamy.
               Systém trusového pásu: združený trusový materiál sa zozbiera z koncov pásového zariadenia.
            
         2.2.2.2.   Úradný odber vzoriek
   
               a)
            
            
               Rutinný odber vzoriek je popísaný v bode 2.2.2.1;
            
         
               b)
            
            
               Potvrdzujúci odber vzoriek po odhalení príslušnej salmonely zo vzoriek v liahni sa uskutoční takto:
               Dodatočne k odberu vzoriek popísaných v bode 2.2.2.1 môže odber zahŕňať vzorky z operencov odobratých náhodne v rámci jednotlivých budov pre chov operencov na farme, zvyčajne päť operencov na jednu budovu, ak príslušný orgán nepovažuje za potrebné odobrať vzorky z väčšieho počtu operencov. Skúšky pozostávajú z testov na výskum bakteriostatík alebo efektu bakteriálneho rastového inhibítora vo vzorkách. Test nie je úspešný, ak aspoň jeden z operencov vykazuje pozitívne výsledky.
               V prípade, že sa neodhalí prítomnosť príslušnej salmonely, ale potvrdia sa bakteriostatiká alebo efekt bakteriálneho rastového inhibítora, odber vzoriek z kŕdľa na odhalenie príslušnej salmonely a efektu bakteriálneho rastového inhibítora sa opakuje, pokiaľ sa nepreukážu ako negatívne alebo pokiaľ sa chovný kŕdeľ nezničí. V prípade zničenia sa chovný kŕdeľ považuje za infikovaný chovný kŕdeľ na účely cieľa Spoločenstva;
            
         
               c)
            
            
               Podozrivé prípady
               Vo výnimočných prípadoch, ak má príslušný orgán dôvody na podozrenie z falošných negatívnych výsledkov pri prvom úradnom odbere vzoriek na farme, môže vykonať druhý úradný potvrdzujúci odber vzoriek, ktorý sa skladá z trusu operencov (na odhalenie salmonely vo vnútorných orgánoch).
               Vo výnimočných prípadoch, ak má príslušný orgán dôvody na podozrenie z falošných pozitívnych odberov vzoriek, z iniciatívy prevádzkovateľa na farme môže vykonať náväzný úradný odber vzoriek.
            
         3.   Skúmanie vzoriek
   3.1.   Príprava vzoriek
   3.1.1.   Vzorky z výstelky hniezd:
   
               a)
            
            
               vložte do 1 litra pufrovanej peptónovej vody, ktorá je zohriata na izbovú teplotu a jemne zamiešajte;
            
         
               b)
            
            
               pokračujete v kultivovaní vzorky použitím metódy detekcie uvedenej v ods. 3.2.
            
         3.1.2.   Vzorky z návlekov na nohy:
   
               a)
            
            
               opatrne rozbaľte pár návlekov na nohy (alebo „ponožiek“), aby sa neuvoľnil príslušný trusový materiál, a vložte ich do 225 ml pufrovanej peptónovej vody, ktorá je zohriata na izbovú teplotu;
            
         
               b)
            
            
               ak je päť párov návlekov na nohy združených do dvoch vzoriek, vložte päť jednotlivých vzoriek do minimálne 225 ml pufrovanej peptónovej vody a zabezpečte, aby do nej boli všetky vzorky celkom ponorené;
            
         
               c)
            
            
               krúžte vzorkou, aby úplne nasiakla, a pokračujte v kultivovaní vzorky použitím metódy detekcie uvedenej v ods. 3.2.
            
         3.1.3.   Ostatné vzorky trusového materiálu:
   
               a)
            
            
               v laboratóriu vložte každú vzorku (alebo združenú vzorku) do rovnakého množstva pufrovanej peptónovej vody a jemne zamiešajte;
            
         
               b)
            
            
               nechajte vzorku 10 – 15 minút zmäknúť a potom jemne zamiešajte;
            
         
               c)
            
            
               hneď po zamiešaní odoberte 50 g zmesi a pridajte ju do 200 ml pufrovanej peptónovej vody, ktorá je zohriata na izbovú teplotu;
            
         
               d)
            
            
               pokračujete v kultivovaní vzorky použitím metódy detekcie uvedenej v ods. 3.2.
            
         3.2.   Metódy detekcie
   Použije sa metóda odporúčaná referenčným laboratóriom Spoločenstva pre salmonelu v Bilthovene v Holandsku: metóda je modifikáciou ISO 6579 (2002), pri ktorej sa využije polotuhé médium (MSRV) ako jediné selektívne obohacujúce médium. Polotuhé médium by sa malo inkubovať pri teplote 41,5 +/– 1 °C na 2 × (24 +/– 3) hodín.
   Pokiaľ ide o vzorky z návlekov na nohy a ostatné vzorky trusového materiálu uvedené v odseku 3.1, je možné združiť obohacujúci roztok inkubovanej pufrovanej peptónovej vody pre ďalšiu kultiváciu. V tomto prípade inkubujte obe vzorky v pufrovanej peptónovej vode zvyčajným spôsobom. Vezmite 1 ml inkubovaného roztoku z každej vzorky a dôkladne premiešajte, potom vezmite 0,1 ml zmesi a naočkujte štítky MSRV zvyčajným spôsobom.
   3.3.   Sérotypový rozbor
   Minimálne jeden izolát z každej pozitívnej vzorky sa podrobí rozboru podľa Kaufmannovej-Whiteovej schémy.
   4.   Výsledky a podávanie správ
   Chovný kŕdeľ sa pokladá za pozitívny na účely overenia dosiahnutia cieľa Spoločenstva, ak sa zistí prítomnosť príslušnej salmonely (inej ako vakcinačných kmeňov) v jednej alebo viacerých vzorkách trusu (alebo ak existuje druhotné úradné potvrdenie v členskom štáte na príslušných vzorkách trusu alebo na vzorkách orgánov), ktoré sa odobrali z farmy. Toto sa neuplatňuje vo výnimočných prípadoch podozrenia chovných kŕdľov, ak sa úradným odberom vzoriek odhalenie salmonely na farme z iniciatívy prevádzkovateľa nepotvrdilo.
   Kumulatívne výsledky z odberu vzoriek a testovania chovných kŕdľov na úrovni farmy uvádzajú, že každý chovný kŕdeľ sa počíta iba raz, bez ohľadu na počet odberu vzoriek a testovacích činností. Pozitívny chovný kŕdeľ sa počíta iba raz, bez ohľadu na počet odberu vzoriek a testovacích činností.
   Podávanie správ zahŕňa:
   
               a)
            
            
               podrobný popis možností na realizáciu schémy odberu vzoriek a typov odobratých vzoriek, podľa náležitosti;
            
         
               b)
            
            
               počet súčasných chovných kŕdľov ako aj testovaných kŕdľov;
            
         
               c)
            
            
               výsledky testovania;
            
         
               d)
            
            
               objasnenie výsledkov, najmä výnimočných prípadov.